PREDKLADACIA SPRÁVA

	Správa o lesnom hospodárstve v SR 2003 (Zelená správa) sa predkladá na rokovanie vlády SR a Národnej rady SR v súlade s Plánom práce vlády SR na rok 2002 a uznesením NR SR č. 251/1993.
	
	Správa o stave lesného hospodárstva za rok 2002 bola vypracovaná na základe analýz údajov štátnych a rezortných štatistických výkazov, ďalej údajov účtovného a finančného výkazníctva a výsledkov Permanentnej inventarizácie lesov na Slovensku za rok 2002.
 
	V  kontexte s vývojom makroekonomickej situácie v národnom hospodárstve SR správa podáva informáciu o medziročnom vývoji lesného hospodárstva za roky 2000, 2001 a 2002 s predpokladom vývoja rozhodujúcich hospodárskych  a ekonomických ukazovateľov na rok 2003 a výhľadom na rok 2004. Správa je rozdelená na 8 hlavných kapitol. Kapitoly I.-VI. sa venujú inštitucionálnemu usporiadaniu lesníctva, transformácii lesného hospodárstva, obhospodarovaniu a využívaniu lesov v SR, vedecko technickému a investičnému rozvoju, ekonomike lesného hospodárstva a medzinárodným aktivitám lesníctva SR. Kapitola VII. sa venuje návrhu opatrení na realizáciu koncepčných zámerov v roku 2004. V kapitole VIII. sa uvádzajú východiská pre rozpočet na rok 2004, ktoré vychádzajú  z analýzy celkového poklesu ekonomickej efektívnosti lesného hospodárstva SR, analýzy tvorby vlastných zdrojov a kvantifikácie finančných potrieb na rok 2004, ktoré vychádzajú z „Koncepcie financovania lesného hospodárstva do roku 2005“. V tejto kapitole je uvedený návrh MP SR na objem výdavkov pre rozpočet na rok 2004 v lesnom hospodárstve. Materiál má v podstate analytický a hodnotiaci charakter a navrhuje opatrenia na realizáciu koncepčných zámerov v lesnom hospodárstve SR na rok 2004 

	„Správa“ prešla medzirezortným pripomienkovým konaním. Bola tiež predložená na pripomienky organizáciám Slovenská lesnícka komora, Združenie zamestnávateľov LH, Slovenské poľovnícke združenie, Slovenský odborový zväz – drevo, lesy, voda a Asociácia zamestnávateľských zväzov a združení SR, ktoré k predloženému materiálu nemali pripomienky. Pripomienky ostatných rezortov boli zapracované do Správy o lesnom hospodárstve v SR 2003.